Համայնքի ղեկավար Հակոբ Բալասյանի ուղերձը Մայիսյան տոների կապակցությամբ

«Հայրենական պատերազմի հարգելի վետերաններ և արցախյան ազատամարտի մասնակիցներ,
Ջերմորեն շնորհավորում եմ բոլորիդ մայիսի 9-ի՝ մեզ համար կրկնակի խորհուրդ ունեցող այս հրաշալի օրվա, Հաղթանակի և խաղաղության տոնի առթիվ:
Հայրենական Մեծ պատերազմի հաղթական ավարտը մեր ժողովրդի առջև բացեց խաղաղ, ստեղծագործ աշխատանքի, երկրի շենացման և պատմական վերածննդի նոր դարաշրջան։ Հազարավոր հայորդիներ Սովետական բանակի շարքերում իրենց կյանքը նվիրաբերեցին սպասված հաղթանակի կերտման գործին՝ տալով հայրենասիրության ու անձնազոհության բացառիկ օրինակներ։
1992 թվականին Շուշիի ազատագրումով մայիսի 9-ը ձեռք բերեց կրկնակի խորհուրդ՝ իրենց հայրերի ու պապերի սխրանքին միավորելով նոր սերնդի արժանապատիվ կեցվածքը։ Այն դարձավ մեր նորագույն պատմության փառավոր էջը և իր ազգային ու մարդկային իրավունքները պաշտպանելու՝ հայ ժողովրդի վճռականության առհավատչյան։
Շնորհավորում եմ բոլորիս և հատկապես մեր վետերաններին: Ցավով ուզում եմ նշել, որ Բյուրեղավան համայնքում Հայրենական մեծ պատերազմի վետերաններ այլևս չկան:
Հարգելիներս, մայիսյան տոների առթիվ մաղթում եմ ձեզ առողջություն, տոնական բարձր տրամադրություն և խաղաղ երկինք»։